ดีเดย์คุมจำนำทะเบียนรถยนต์
คลังจับมือ ธปท.คุม ผู้ประกอบการจำนำทะเบียนรถยนต์คิดดอกเบี้ยสูง
19 ม.ค. 2562

คลังจับมือ ธปท.คุม ผู้ประกอบการจำนำทะเบียนรถยนต์คิดดอกเบี้ยสูง
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยว่า ขณะนี้มีการประกอบธุรกิจประเภทการให้กู้ยืมเงินโดยมีทะเบียนรถเป็นประกันอย่างแพร่หลาย เนื่องจากพิจารณาอนุมัติสินเชื่อรวดเร็ว และสามารถตอบสนองความต้องการสินเชื่อในเวลาฉุกเฉินได้ กระทรวงการคลังและธนาคารแห่งประเทศไทย (ธปท.) จึงเห็นสมควรให้มีการกำกับดูแลการประกอบธุรกิจสินเชื่อที่มีทะเบียนรถเป็นประกัน เพื่อให้ประชาชนสามารถเข้าถึงแหล่งสินเชื่อดังกล่าวในอัตราดอกเบี้ยที่เหมาะสมได้รับการบริการจากผู้ประกอบธุรกิจอย่างเป็นธรรม
ทั้งนี้ กระทรวงการคลังจึงได้ออกประกาศกระทรวงการคลัง เรื่อง กิจการที่ต้องขออนุญาตตามข้อ 5 แห่งประกาศของคณะปฏิวัติ ฉบับที่ 58 (เรื่อง สินเชื่อส่วนบุคคลภายใต้การกำกับ) (ฉบับที่ 3) ลงวันที่ 28 ธ.ค. 2561 ซึ่งในขณะนี้อยู่ระหว่างรอประกาศในราชกิจจานุเบกษา โดยมีสาระสำคัญประการหนึ่งคือ กำหนดให้การประกอบธุรกิจสินเชื่อส่วนบุคคลภายใต้การกำกับหมายความถึง การให้กู้ยืมเงินที่มีทะเบียนรถเป็นประกัน และกำหนดให้ผู้ประกอบธุรกิจสินเชื่อที่มีทะเบียนรถเป็นประกันที่ยังไม่ได้รับอนุญาตให้ประกอบธุรกิจสินเชื่อส่วนบุคคลภายใต้การกำกับอยู่ในวันที่ประกาศกระทรวงการคลังฉบับนี้มีผลใช้บังคับ ถ้าประสงค์จะประกอบกิจการต่อไปจะต้องยื่นขออนุญาตประกอบธุรกิจสินเชื่อส่วนบุคคลภายใต้การกำกับต่อ รมว.คลัง ผ่าน ธปท. ภายใน 60 วัน นับจากวันที่ประกาศกระทรวงการคลัง ดังกล่าวมีผลใช้บังคับ
อย่างไรก็ดี ผู้ประกอบธุรกิจสินเชื่อที่มีทะเบียนรถเป็นประกันสามารถยื่นขออนุญาตประกอบธุรกิจสินเชื่อรายย่อยระดับจังหวัดภายใต้การกำกับต่อ รมว.คลังผ่าน สศค.ตามประกาศกระทรวงการคลัง เรื่อง กิจการที่ต้องขออนุญาตตามข้อ 5 แห่งประกาศของคณะปฏิวัติ ฉบับที่ 58 (เรื่อง สินเชื่อรายย่อยระดับจังหวัดภายใต้การกำกับ) ลงวันที่ 4 ต.ค. 2561 และที่แก้ไขเพิ่มเติมได้อีกทางหนึ่งด้วย
นายลวรณ กล่าวว่า ธปท.ได้จัดให้มีการประชุมชี้แจงรายละเอียดเกี่ยวกับแนวทางการกำกับดูแลการประกอบธุรกิจสินเชื่อที่มีทะเบียนรถเป็นประกันในวันที่ 25 ม.ค. 2562 เวลา 08.30-12.00 น. ที่ ธปท. โดยผู้สนใจสามารถลงทะเบียนเข้าร่วมประชุมชี้แจงได้ที่เว็บไซต์ของ ธปท. เพื่อได้เข้าใจแนวทางการกำกับในครั้งนี้